ORDE do 4 de agosto de 2025 pola que se aproban as bases reguladoras das axudas a centros privados concertados da Comunidade Autónoma de Galicia para atender o alumnado con necesidades específicas de apoio educativo para o curso 2025/26 (código de procedemento ED301I).
Consellería de Educación, Ciencia, Universidades e Formación Profesional — III. Outras disposicións — 01/09/2025

O capítulo I do título II, da Lei orgánica 2/2006, do 3 de maio, de educación, relativo ao alumnado con necesidades específicas de apoio educativo, establece que as administracións educativas disporán os medios necesarios para que todo o alumnado acade o máximo desenvolvemento persoal, intelectual, social e emocional, así como os obxectivos establecidos con carácter xeral nesta lei. De igual maneira, especifica a igualdade de criterios para a determinación de recursos entre os centros públicos e os centros privados concertados.
De conformidade co Decreto 13/2022, do 3 de febreiro, que regula a admisión do alumnado en centros sostidos con fondos públicos, e co Decreto 229/2011, do 7 de decembro, que regula a atención á diversidade do alumnado dos centros docentes da Comunidade Autónoma de Galicia, garántese unha adecuada e equilibrada escolarización do alumnado con necesidades específicas de apoio educativo, e asegúrase a calidade educativa para todos, a cohesión social e a igualdade de oportunidades.
Por isto, de conformidade coa Lei 9/2007, do 13 de xuño, de subvencións de Galicia, por proposta da Dirección Xeral de Centros e Recursos Humanos,
Artigo 1. Obxecto
1. O obxecto desta orde é establecer os criterios, os requisitos e o procedemento (código ED301I) para a concesión de axudas económicas aos centros privados concertados da Comunidade Autónoma de Galicia para atender o alumnado con necesidades específicas de apoio educativo nas correspondentes unidades concertadas, naqueles aspectos que non estean xa cubertos polo concerto educativo, ao longo do curso escolar 2025/26.
2. Para os efectos desta convocatoria, entenderase por alumnado que presenta necesidades específicas de apoio educativo aquel que requira por un período da súa escolarización, ou ao longo de toda ela, determinados apoios e atencións específicas derivadas de discapacidade motórica, sensorial, intelectual ou trastornos graves da conduta, da comunicación e da linguaxe.
Artigo 2. Vixencia
Esta orde terá vixencia temporal para o curso académico 2025/26, desde o día 1 de setembro de 2025 ata o 30 de xuño de 2026.
Artigo 3. Centros docentes beneficiarios
1. Poderán ser beneficiarios das axudas establecidas nesta orde os centros docentes privados que teñan concerto educativo vixente coa Consellería de Educación, Ciencia, Universidades e Formación Profesional para as ensinanzas do segundo ciclo de educación infantil, educación primaria, educación secundaria obrigatoria, formación profesional básica e ciclos formativos de grao medio e superior, cuxas titularidades, persoas físicas ou xurídicas cumpran os requisitos establecidos no artigo 10 da Lei 9/2007, do 13 de xuño, de subvencións de Galicia (DOG núm. 121, do 25 de xuño).
Os centros con unidades concertadas de educación especial só poderán optar ás axudas para a finalidade prevista no artigo 4.2 desta orde.
2. Exclúense desta convocatoria os centros concertados específicos de educación especial.
3. Para obter estas axudas, as persoas solicitantes terán que estar ao día no cumprimento das obrigas tributarias, da Seguridade Social e da Comunidade Autónoma.
Artigo 4. Finalidade das axudas
As axudas reguladas nesta orde poderán empregarse, en atención ás necesidades do centro, para os seguintes fins:
1. Por unha contía máxima de 300.000,00 euros (artigo 5.1 e 5.2) para:
a) Contratación de persoal complementario: logopeda, fisioterapeuta, psicólogo/a, pedagogo/a, traballador/a social, educador/a social, terapeuta ocupacional, intérprete de lingua de signos e coidador/a.
b) Reparacións, mantemento e obras ou instalacións menores de contía non superior ao 15 % da axuda.
c) Compra de material específico ordinario non inventariable.
2. Por unha contía máxima de 150.000,00 euros (artigo 5.3 e 5.4) para a compra de material inventariable específico para a atención do alumnado con necesidades de apoio educativo.
Artigo 5. Orzamento
A dotación total das axudas a centros privados concertados para a atención ao alumnado con necesidades específicas de apoio educativo para o curso 2025/26 ascende a un máximo de 450.000,00 € e tramitarase con cargo ás seguintes partidas orzamentarias:
1. 07.05.422A.482.3, para os niveis de educación infantil, de primaria e de educación secundaria obrigatoria, por unha contía total máxima de 95.845,00 € para o período setembro-decembro do ano 2025 e de 191.689,00 € para o período xaneiro-xuño de 2026.
2. 07.05.422M.482.3, para o nivel de formación profesional, incluída a formación profesional básica, por unha contía total máxima de 4.155,00 € para o período setembro-decembro do ano 2025 e de 8.311,00 € para o período xaneiro-xuño de 2026.
Ambas as dúas partidas irán destinadas ás finalidades ás que se refiren as letras a), b) e c) do punto 1 do artigo 4.
3. 07.05.422A.780.0, para os niveis de educación infantil, de primaria e de educación secundaria obrigatoria, por unha contía total máxima de 47.922,00 € para o período setembro-decembro do ano 2025 e de 95.844,00 € para o período xaneiro-xuño de 2026.
4. 07.05.422M.780.0, para o nivel de formación profesional, incluída a formación profesional básica, unha contía total máxima de 2.078,00 € para o período setembro-decembro do ano 2025 e de 4.156,00 € para o período xaneiro-xuño de 2026.
As dotacións dos números 3 e 4 destinaranse, exclusivamente, á adquisición de material inventariable específico para a atención de alumnado con necesidades de apoio educativo.
Artigo 6. Concorrencia con outras axudas
A presente axuda é compatible con outras subvencións ou axudas para a mesma finalidade, procedentes de calquera outra Administración ou ente público ou privado nacionais, da Unión Europea ou de organismos internacionais, tendo en conta o disposto nos artigos 11.d) e 17.3 da Lei 9/2007, do 13 de xuño, de subvencións de Galicia.
Artigo 7. Presentación de solicitudes
1. As solicitudes presentaranse obrigatoriamente por medios electrónicos a través do formulario normalizado (anexo I) dispoñible na sede electrónica da Xunta de Galicia, https://sede.xunta.gal
De conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será rquirida para que a emende a través da súa presentación electrónica. Para estes efectos, considerarase como data de presentación da solicitude aquela en que sexa realizada a emenda.
Para presentar as solicitudes poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.gal/chave365).
2. A solicitude estará asinada pola persoa solicitante ou pola persoa representante do centro educativo.
3. Se a solicitude non reúne os requisitos establecidos na norma de convocatoria, requirirase a persoa solicitante para que a emende no prazo máximo e improrrogable de 10 días hábiles, e indicaráselle que, de non o facer, se terá por desistida da súa solicitude, logo de resolución, que se ditará nos termos previstos no artigo 21 da Lei 39/2015, do 1 de outubro, do procedemento administrativo común das administracións públicas, segundo o disposto no artigo 20.5 da Lei 9/2007, do 13 de xuño, de subvencións de Galicia.
4. O prazo de presentación de solicitudes será dun mes, contado a partir do día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo for inhábil, entenderase prorrogado ao primeiro día hábil seguinte e, se no mes do vencemento non hai día equivalente ao inicial do cómputo, entenderase que o prazo expira o último do mes.
5. No caso de presentación doutras axudas para o mesmo proxecto ou actividade, a persoa solicitante indicará na declaración responsable da solicitude (anexo I) o conxunto de todas as presentadas ou concedidas por outras administracións ou entes públicos ou privados e a súa contía. No caso contrario, declarará non telas solicitado.
En todo caso, a persoa solicitante declarará non estar incursa en ningunha das circunstancias que, de conformidade co artigo 10.2 e 3 da Lei 9/2007, do 13 de xuño, de subvencións de Galicia, impide obter a condición de beneficiaria, e así mesmo, que asume o compromiso de manter o cumprimento deste requisito durante o período de tempo de xestión e xustificación da subvención.
Artigo 8. Documentación complementaria
1. As persoas interesadas deberán achegar coa solicitude a seguinte documentación:
a) Memoria explicativa en que consten as necesidades específicas do centro para atender o alumnado que requira apoio educativo.
Esta memoria indicará a finalidade á cal se prevé destinar as axudas: contratación de persoal complementario, reparacións, mantemento, material non inventariable ou material inventariable. No caso de prever a adquisición de material inventariable, a memoria incluirá unha relación detallada de materiais, finalidades e necesidades que pretenden atender con eles.
b) Certificación en que se detalle o alumnado segundo o tipo de discapacidade a que se refire o número 2 do artigo 1 desta orde e, se é o caso, o grao recoñecido polo organismo competente.
2. A documentación complementaria deberase presentar electronicamente.
Se algunha das persoas interesadas presenta a documentación complementaria presencialmente, será requirida para que a emende a través da súa presentación electrónica. Para estes efectos, considerarase data de presentación aquela en que fose realizada a emenda.
As persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de maneira motivada o cotexo das copias achegadas pola persoa interesada, para o cal poderá requirir a exhibición do documento ou da información orixinal.
3. Sempre que se realice a presentación de documentos separadamente da solicitude, deberase indicar o código e o órgano responsable do procedemento, o número de rexistro de entrada da solicitude e o número de expediente, se se dispón del.
4. No caso de que algún dos documentos que se van presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada no parágrafo anterior. A información actualizada sobre o tamaño máximo e os formatos admitidos pódese consultar na sede electrónica da Xunta de Galicia.
Artigo 9. Comprobación de datos
1. Para tramitar este procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:
a) DNI ou NIE da persoa solicitante.
b) DNI ou NIE da persoa representante.
c) NIF da entidade solicitante.
d) Certificado de estar ao día no pagamento de obrigas tributarias coa AEAT.
e) Certificado de estar ao día no pagamento coa Seguridade Social.
f) Certificado de estar ao día no pagamento das débedas coa Administración pública da Comunidade Autónoma.
2. No caso de que as persoas interesadas se opoñan á consulta, deberán indicalo no recadro correspondente habilitado no formulario de solicitude (anexo I) e achegar os documentos.
Cando así o exixa a normativa aplicable, solicitarase o consentimento expreso da persoa interesada para realizar a consulta.
3. Excepcionalmente, no caso de que algunha circunstancia imposibilite a obtención dos citados datos, poderáselles solicitar ás persoas interesadas a presentación dos documentos correspondentes.
Artigo 10. Trámites administrativos posteriores á presentación de solicitudes
Todos os trámites administrativos que as persoas interesadas deban realizar tras a presentación da solicitude deberán ser efectuados electronicamente accedendo á Carpeta cidadá da persoa interesada, dispoñible na sede electrónica da Xunta de Galicia.
Artigo 11. Notificacións
1. As notificacións de resolucións e actos administrativos efectuaranse só por medios electrónicos, nos termos previstos na normativa reguladora do procedemento administrativo común.
2. De conformidade do artigo 45.2 da Lei 4/2019, do 17 de xullo, de administración dixital de Galicia, as notificacións electrónicas realizaranse mediante a comparecencia na sede electrónica da Xunta de Galicia e a través do Sistema de notificación electrónica de Galicia-Notifica.gal. Este sistema remitiralles ás persoas interesadas avisos da posta á disposición das notificacións á conta de correo electrónico e/ou teléfono móbil que consten na solicitude. Estes avisos non terán, en ningún caso, efectos de notificación efectuada e a súa falta non impedirá que a notificación sexa considerada plenamente válida.
3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán crear de oficio o indicado enderezo, para os efectos de asegurar o cumprimento por parte das persoas interesadas da súa obriga de relacionarse por medios electrónicos.
4. As notificacións entenderanse efectuadas no momento en que se produza o acceso ao seu contido e rexeitadas cando transcorran dez días naturais desde a posta á disposición da notificación sen que se acceda a el.
5. Se o envío da notificación electrónica non foi posible por problemas técnicos, realizarase a notificación polos medios previstos na normativa reguladora do procedemento administrativo común.
Artigo 12. Publicación dos actos
Publicarase no Diario Oficial de Galicia, de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas, a resolución de concesión das axudas.
Así mesmo, será igualmente obxecto de publicación a través da páxina web, portal educativo http://www.edu.xunta.gal/portal, a proposta de resolución provisional.
Artigo 13. Transparencia e bo goberno
1. Deberá darse cumprimento ás obrigas de transparencia contidas no artigo 17 da Lei 1/2016, do 18 de xaneiro, de transparencia e bo goberno, e no artigo 15 da Lei 9/2007, do 13 de xuño, de subvencións de Galicia.
2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrarlle á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que estean vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.
Artigo 14. Comunicación á Base de datos nacional de subvencións
De conformidade co previsto no artigo 20.8.a) da Lei 38/2003, do 17 de novembro, xeral de subvencións, comunicarase á Base de datos nacional de subvencións o texto da convocatoria e a información requirida pola base.
Artigo 15. Criterios de valoración
Para a asignación das contías seguiranse os seguintes criterios:
a) Alumnado matriculado no curso 2025/26 que reúna os requisitos establecidos no artigo 73 da Lei orgánica de educación, debidamente xustificados. Por cada alumna ou alumno contabilizaranse 8 puntos.
b) Alumnado cos mesmos requisitos da letra a) deste artigo matriculado no curso 2024/25. Por cada alumna ou alumno contabilizaranse 4 puntos.
c) Proporción entre o alumnado total do centro e o que reúna os requisitos desta convocatoria, con exclusión das etapas non concertadas. Calcularase a porcentaxe a que se aplicará a seguinte puntuación:
d) Grao de discapacidade do alumnado:
Artigo 16. Distribución das axudas
1. O procedemento de concesión tramitarase en réxime de concorrencia competitiva, de acordo co establecido no artigo 19.1 da Lei 9/2007, do 13 de xuño, de subvencións de Galicia.
2. Unha vez sumadas as puntuacións obtidas por cada centro, segundo o artigo anterior, o importe da axuda concedida a cada un será proporcional á puntuación deste con respecto á suma das puntuacións de todos os centros.
3. A distribución das axudas farase por niveis educativos, cos límites establecidos no artigo 5 desta convocatoria, agrupados do seguinte xeito:
a) Educación infantil, primaria e educación secundaria obrigatoria.
b) Formación profesional e formación profesional básica.
4. A asignación que recibirá cada centro será como máximo de 15.000,00 €. Os decimais da cantidade asignada redondearanse á unidade.
Artigo 17. Comisión de Valoración
Baixo a presidencia da persoa titular da Subdirección Xeral de Centros ou daquela en quen delegue, constituirase unha comisión que se encargará de valorar as solicitudes, integrada polos seguintes membros:
a) O/a funcionario/a que ocupe a xefatura do Servizo de Centros.
b) O/a funcionario/a que ocupe a xefatura do Servizo de Apoio Económico e Axudas ao Estudo.
c) Un/unha funcionario/a da Dirección Xeral de Centros e Recursos Humanos, que actuará como secretario/a, con voz pero sen voto.
As persoas integrantes desta comisión deberán absterse de intervir cando concorran nelas as circunstancias de abstención previstas no artigo 23 da Lei 40/2015, do 1 de outubro, de réxime xurídico do sector público.
Artigo 18. Resolución
1. O órgano instrutor do procedemento é a Subdirección Xeral de Centros.
2. Á vista do expediente e do informe da Comisión de Valoración, o órgano instructor formulará a propuesta de resolución provisional, que incluirá a cantidade asignada a cada centro e os centros excluídos, con indicación da causa.
A proposta publicarase no portal educativo http://www.edu.xunta.gal/portal e, así mesmo, enviarase un aviso da publicación ao correo electrónico dos centros.
3. As persoas interesadas poderán formular as alegacións que consideren oportunas no prazo de dez días hábiles, contados a partir do seguinte ao da publicación no portal, e achegar os documentos que se consideren pertinentes. Estas entenderanse estimadas ou desestimadas coa publicación da resolución definitiva.
4. O órgano instrutor elevaralle á persoa titular da Dirección Xeral de Centros e Recursos Humanos a proposta de resolución definitiva. Esta indicará a concesión ou denegación motivada das axudas, así como, se é o caso, a exclusión do centro, con indicación da causa.
5. A persoa titular da Dirección Xeral de Centros e Recursos Humanos resolverá, por delegación da persoa titular da Consellería de Educación, Ciencia, Universidades e Formación Profesional.
6. A resolución definitiva publicarase no Diario Oficial de Galicia no prazo máximo de cinco meses, contados desde a publicación desta convocatoria.
Contra esta resolución, que pon fin á vía administrativa, as persoas interesadas poderán interpor recurso potestativo de reposición ante esta consellería no prazo dun mes, contado a partir do día seguinte ao da publicación no Diario Oficial de Galicia ou, directamente, recurso contencioso-administrativo, no prazo de dous meses, ante o Tribunal Superior de Xustiza de Galicia.
7. Transcorrido o prazo máximo para resolver de forma expresa e publicar, as persoas interesadas poderán entender desestimadas as súas solicitudes por silencio administrativo negativo, para os efectos de interpor fronte ao acto presunto o recurso de reposición ou o contencioso-administrativo.
Artigo 19. Xustificación das axudas
1. As persoas beneficiarias presentarán obrigatoriamente por vía electrónica o modelo normalizado anexo II (xustificación) desta orde a través da sede electrónica da Xunta de Galicia, https://sede.xunta.gal, de conformidade co artigo 10 da presente orde. A documentación dirixirase á Dirección Xeral de Centros e Recursos Humanos ata o 30 de xuño de 2026.
Os gastos imputados ao anticipo previsto no artigo 20 desta orde deberán estar realizados antes do 31 de decembro de 2025, sen prexuízo de que se xustifiquen no prazo establecido no paragrafo anterior.
2. No caso de ter outras axudas para o mesmo proxecto ou actividade aprobadas ou concedidas ou pendentes de resolución, indicará na declaración responsable da declaración complementaria (anexo II) a clave do expediente ou ben o concepto subvencionado, e se está concedida a subvención, o importe e a súa procedencia. No caso contrario, declarará non telas solicitado.
En todo caso, a persoa declarante reitera a declaración do artigo 7.4 desta orde.
3. Xunto coa declaración complementaria (anexo II), e no mesmo prazo a que se refire o punto 1 deste artigo, achegarán a seguinte documentación xustificativa dos gastos realizados:
a) Memoria das actividades realizadas (acorde coa memoria explicativa do artigo 8.1.a) da orde) que relacione directamente estas cos xustificantes de gasto achegados, asinada pola persoa representante do centro.
b) Contratación de persoal complementario:
– Nóminas emitidas entre o 1.9.2025 e o 31.12.2025 e xustificantes do seu pagamento.
– Nóminas emitidas entre o 1.1.2026 e o 30.6.2026 e xustificantes do seu pagamento.
c) Reparación, mantemento e obras ou instalacións menores:
– Facturas emitidas entre o 1.9.2025 e o 31.12.2025 e xustificantes do seu pagamento.
– Facturas emitidas entre o 1.1.2026 e o 30.6.2026 e xustificantes do seu pagamento.
d) Material non inventariable:
– Facturas emitidas entre o 1.9.2025 e o 31.12.2025 e xustificantes do seu pagamento.
– Facturas emitidas entre o 1.1.2026 e o 30.6.2026 e xustificantes do seu pagamento.
e) Material inventariable:
– Facturas emitidas entre o 1.9.2025 e o 31.12.2025 e xustificantes do seu pagamento.
– Facturas emitidas entre o 1.1.2026 e o 30.6.2026 e xustificantes do seu pagamento.
4. Se a xustificación da subvención está incompleta ou é incorrecta, pagarase unicamente a cantidade da axuda concedida que estea xustificada de forma correcta.
Artigo 20. Pagamento das axudas
1. O pagamento das axudas concedidas farase de conformidade co disposto no artigo 31 da Lei 9/2007, do 13 de xuño, de subvencións de Galicia, sobre o procedemento de aprobación do gasto e pagamento das subvencións.
2. O pagamento realizarase do seguinte xeito:
a) Unha vez resolto o expediente, farase un anticipo proporcional ao importe da axuda concedida ao centro, que suporá a entrega de fondos con carácter previo á xustificación, para financiar as actuacións inherentes á subvención.
O anticipo realizarase de oficio, mediante resolución motivada, e en ningún caso excederá o 80 % da subvención concedida nin superará a anualidade prevista para cada exercicio orzamentario (artigo 63.1 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia).
b) En canto ao réxime de garantías en pagamentos anticipados, de acordo co artigo 65.4.f) e i) do Decreto 11/2009, do 8 de xaneiro, as persoas beneficiarias non estarán obrigadas a constituír garantía.
c) O resto do importe concedido para o curso 2025/26 librarase logo da completa xustificación do cumprimento das condicións e da finalidade para a cal se concedeu.
Artigo 21. Fiscalización e control
1. As persoas beneficiarias quedarán obrigadas a facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas no exercicio das súas funcións de fiscalización e de control do destino das axudas.
2. Así mesmo, a Consellería de Educación, Ciencia, Universidades e Formación Profesional poderá realizar, en calquera momento ata transcorridos tres anos desde a resolución de concesión das axudas, as comprobacións e avaliacións que considere oportunas sobre as actuacións realizadas e a xustificación.
3. As persoas beneficiarias darán a publicidade axeitada do carácter público do financiamento das actividades que foron obxecto de subvención.
Artigo 22. Perda total ou parcial do dereito ao cobramento da axuda
1. O dereito ao cobramento da axuda perderase de forma total ou parcial no suposto de falta de xustificación ou de concorrencia dalgunha das causas previstas no artigo 33 da Lei 9/2007, do 13 de xuño, de subvencións de Galicia.
2. De lle ser concedida outra subvención para esta mesma finalidade no prazo de vixencia desta convocatoria, a persoa beneficiaria terá que comunicarllo á Administración, segundo dispón o artigo 11.d) da Lei 9/2007, do 13 de xuño, de subvencións de Galicia, para que, en aplicación do seu artigo 17.3, o importe da subvención se minore co fin de que, illadamente ou en concorrencia coas concedidas por outras administracións ou entes públicos ou privados, non supere o 100 % do investimento.
3. No caso de que se revogue a axuda, o centro terá que reintegrar as cantidades percibidas e mais os xuros de mora xerados desde o momento do seu pagamento, nos termos que figuran nos artigos 33 a 38 da referida Lei de subvencións de Galicia.
Artigo 23. Criterios de gradación das sancións
Segundo o artigo 56 da Lei 9/2007, do 13 de xuño, de subvencións de Galicia, considérase infracción moi grave a obtención da subvención falseando as condicións requiridas para a súa concesión ou ocultando as que a impedirían ou limitarían. Esta infracción será sancionada con multa pecuniaria proporcional do dobre da cantidade da subvención indebidamente obtida.
Disposición adicional primeira. Delegación de atribucións
Apróbase a delegación de atribucións da persoa titular da Consellería de Educación, Ciencia, Universidades e Formación Profesional na persoa titular da Dirección Xeral de Centros e Recursos Humanos para resolver a concesión, denegación, modificación ou outras incidencias das axudas previstas nesta orde.
Disposición derradeira primeira. Recursos
Contra esta orde, que pon fin á vía administrativa, cabe interpor un recurso potestativo de reposición ante esta consellería no prazo dun mes, contado a partir do día seguinte ao da súa publicación no Diario Oficial de Galicia, de acordo co disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou directamente un recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses, contados desde a mesma data, conforme o establecido nos artigos 10, 14 e 46.1 da Lei 29/1998, do 13 de xullo, reguladora da xurisdición contencioso-administrativa.
Disposición derradeira segunda. Autorizacións
Facúltase a persoa titular da Dirección Xeral de Centros e Recursos Humanos para adoptar todos os actos e medidas que sexan necesarios para a execución e desenvolvemento do previsto nesta orde.
Disposición derradeira terceira. Entrada en vigor
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de agosto de 2025